SKRIFTLIG FORESPØRGSEL E-1098/01

af Hans-Peter Mayer (PPE-DE) og Emilia Müller (PPE-DE) til Kommissionen

(6. april 2001)

Om: Støtte til skummetmælkspulver

Siden ikrafttrædelsen af Kommissionens forordning (EF) nr. 2799/1999 ydes der i modsætning til skummetmælkspulver ikke længere støtte til flydende skummetmælk til foderbrug ved kalveopdræt. Derved opstår den absurde situation, at der ganske vist ydes støtte til fremstilling af skummetmælk, men de landmænd, der køber skummetmælk med henblik på kalveopdræt, modtager derimod ingen støtte.

1. Hvad angår skummetmælk og skummetmælkspulver, behandles to produkter, der ud fra en ernæringsfysiologisk synsvinkel er helt jævnbyrdige, forskelligt. Ordningen fører til konkurrenceforvridning, da de producenter, der har investeret store summer i en omlægning til flydende skummetmælk, ikke længere er konkurrencedygtige.

2. Fremstilling af skummetmælkspulver er forbundet med et stort forbrug af primært fossile brændstoffer. De store energiomkostninger til transport af skummetmælk medfører ikke en udligning af energiregnskabet.

3. Det vand, der udskilles fra skummetmælken, skal renses, hvorefter dette vand tilsættes igen på opfedningsbedriften.

4. Det af Revisionsretten i særberetning 1/99 påtalte kontrolproblem vedrører ikke kun skummetmælk, men også skummetmælkspulver.

Kommissionen bedes tage stilling til disse udredninger.

Svar afgivet på Kommissionens vegne af Franz Fischler

(3. september 2001)

Kommissionens beslutning om ikke at videreføre støtteordningen for skummetmælk til foderbrug skal ses på baggrund af ordningens meget beskedne betydning og kontrolproblemerne i forbindelse med dens gennemførelse.

De mængder skummetmælk, der ydedes støtte for under ordningen, var faldet væsentligt i de senere år, fra 628 000 tons i 1989 til 211 000 tons i 1999. Sidstnævnte mængde repræsenterer mindre end 4 % af den samlede mængde skummetmælk og skummetmælkspulver til foderbrug, som der ydedes støtte til, og omfatter visse mængder skummetmælk, der kun kunne anvendes til foderbrug på grund af problemer med kvaliteten eller sammensætningen. Den afskaffede støtteordnings egentlige betydning for markedet var derfor meget lille, og den kunne ikke begrunde en opretholdelse af den kontrolindsats og administration, som var en forudsætning for ordningens videreførelse.

Den pågældende udvikling er strukturbetinget og hænger sammen med, at kalveopdræt i stadig højere grad koncentreredes i områder, hvor der ikke var sikkerhed for tilstrækkelige skummetmælksforsyninger hele året. På denne baggrund er der god grund til at tro, at investeringer med henblik på at omstille bedrifter til denne form for kalveopdræt har været et ret usædvanligt fænomen i de senere år og har været begrænset til meget specifikke omstændigheder.

Det er korrekt, at Revisionsretten i sin særberetning nr. 1/99 konstaterede overvågningsproblemer i forbindelse med brugen af såvel skummetmælk som skummetmælkspulver. For så vidt angår skummetmælkspulveret vedrørte disse problemer imidlertid enkeltheder i forbindelse med kontrolprocedurerne, som der kunne rettes op på ved mindre tilpasninger af de for ordningen gældende regler. For skummetmælks vedkommende var problemerne af strukturel art, og en løsning af disse problemer ville have krævet mere omfattende ændringer af overvågningsprocedurerne og en væsentlig forøgelse af kontrolindsatsen i medlemsstaterne. Ordningens beskedne virkninger kunne ikke berettige dette.

Forskellen i energiforbruget ved at anvende enten skummetmælk eller skummetmælkspulver til foder vil variere fra tilfælde til tilfælde, men Kommissionen er enig i, at en anvendelse af skummetmælk formentlig i sidste ende vil resultere et mindre energiforbrug. Under særlige omstændigheder vil besparelsen med hensyn til energiomkostninger derfor kunne medføre, at anvendelsen af skummetmælk vil være økonomisk mere fordelagtig, til trods for at der ikke længere kan opnås støtte. Når alt tages i betragtning, vil energiargumentet imidlertid ikke kunne opveje de væsentlige argumenter, der som ovenfor nævnt taler for at afskaffe ordningen.